Trevor Noah
Trevor Noah (talaffuzi: Trevr Noa; 1984-yil 20-fevralda tugʻilgan) — janubiy afrikalik komik, yozuvchi, prodyuser, siyosiy sharhlovchi, aktyor va sobiq teleboshlovchi. 2015—2022-yillar orasida Comedy Central telekanalida efirga uzatiluvchi tungi tok-shou, satirik yangiliklar dasturi — The Daily Showda boshlovchi. Noah turli mukofotlarga, jumladan, 11 ta nominatsiya boʻyicha Primetime Emmy mukofotiga sazovor boʻlgan. 2017- va 2018-yillarda The Hollywood Reporter tomonidan „Nyu-York media olamining 35 nafar eng kuchli shaxsiyati“ roʻyxatiga kiritilgan. 2018-yilda Time jurnali tomonidan dunyodagi eng nufuzli yuz kishidan biri deb eʼtirof etilgan. 2023-yilda Erasmus mukofotini qoʻlga kiritgan. Yoxannesburgda tugʻilganligi sabab oʻz faoliyatini 2002-yilda vatani Janubiy Afrikada boshlagan. Janubiy Afrika radioeshittirish korporatsiyasi (JARK) koʻrsatuvlarida bir necha bora boshlovchilik qilgan. 2008-yilda Janubiy Afrikaning Strictly Come Dancing musobaqasi toʻrtinchi mavsumida ikkinchi oʻrinni egallagan. 2010-yildan 2011-yilgacha M-Net va DStvda efirga uzatilgan Tonight with Trevor Noah tok-shousi mezboni va muallifi. 2014-yilda The Daily Showning katta xalqaro muxbiri maqomiga ega chiqdi. 2015-yilda ushbu shouda uzoq vaqtdan beri boshlovchilik qilib kelayotgan Jon Stewardning oʻrnini egalladi. Born a Crime nomli avtobiografik komik kitobi 2016-yilda chop etilgan. 63-, 64- va 65-Grammy yillik mukofoti hamda 2022-yilda Oq uy muxbirlarining kechki ovqatida boshlovchi boʻlgan.